ᱨᱚᱵᱤᱞᱟᱞ ᱴᱩᱰᱩ

ᱨᱚᱵᱤᱞᱟᱞ ᱴᱩᱰᱩ ᱥᱟᱱᱛᱟᱲᱤ ᱯᱟᱹᱨᱥᱤ ᱨᱤᱱᱤᱡ ᱥᱤᱧᱚᱛᱤᱭᱟᱹ ᱚᱱᱚᱞᱤᱭᱟᱹ ᱟᱨ ᱯᱚᱪᱷᱤᱢ ᱵᱟᱸᱜᱽᱞᱟ ᱨᱤᱱᱤᱡ ᱥᱮᱱᱴᱨᱟᱞ ᱵᱮᱝᱠ ᱚᱯᱷ ᱤᱱᱰᱤᱭᱟ ᱨᱮᱱ ᱢᱟᱨᱮᱱ ᱜᱚᱲᱚ ᱪᱟᱪᱞᱟᱣ ᱤᱡ ᱞᱮᱠᱟᱛᱮ ᱠᱟᱹᱢᱤ ᱠᱟᱱ ᱛᱟᱦᱮᱸ ᱱᱤᱛ ᱫᱚᱭ ᱡᱤᱨᱟᱹᱣ ᱟᱠᱟᱱᱟ ᱾ ᱩᱱᱤᱫᱚ ᱒᱐᱑᱕ ᱨᱮ ᱟᱡᱟᱜ ᱯᱟᱹᱨᱥᱤ ᱠᱷᱟᱹᱛᱤᱨ ᱜᱟᱭᱟᱱ ᱞᱟᱹᱜᱤᱫ ᱥᱟᱶᱦᱮᱫ ᱮᱠᱟᱰᱮᱢᱤ ᱥᱤᱨᱯᱷᱟᱹ ᱡᱤᱛᱠᱟᱹᱨ ᱟᱠᱟᱫᱼᱟ᱾

ᱮᱛᱚᱦᱚᱵ ᱡᱤᱭᱚᱱ
ᱴᱩᱰᱩ ᱟᱜ ᱡᱟᱱᱟᱢ ᱫᱚ ᱒᱑ ᱰᱤᱥᱮᱢᱵᱚᱨ ᱑᱙᱔᱙ ᱨᱮ ᱯᱚᱪᱷᱤᱢ ᱵᱟᱸᱜᱽᱞᱟ ᱯᱚᱱᱚᱛ ᱵᱚᱨᱫᱷᱚᱢᱟᱱ ᱦᱚᱱᱚᱛ ᱨᱮᱱᱟᱜ ᱠᱟᱞᱱᱟ ᱛᱷᱟᱱᱟ ᱨᱮᱭᱟᱜ ᱵᱳᱦᱟᱨᱠᱩᱞᱤ ᱰᱟᱠ ᱚᱲᱟᱜ ᱨᱮᱭᱟᱜ ᱱᱳᱣᱟᱲᱟ ᱟᱹᱛᱩ ᱨᱮ ᱦᱩᱭ ᱞᱮᱱᱟ ᱛᱟᱦᱮᱸᱫ᱾ ᱟᱯᱟᱛ ᱧᱩᱛᱩᱢ ᱫᱚ ᱨᱟᱢᱮᱥᱥᱚᱨ ᱴᱩᱰᱩ ᱟᱨ ᱟᱭᱳ ᱫᱚ ᱵᱟᱥᱚᱱᱤ ᱴᱩᱰᱩ᱾
ᱚᱞᱚᱜ ᱯᱟᱲᱦᱟᱜ
ᱨᱚᱵᱤᱞᱟᱞ ᱟᱜ ᱚᱞᱚᱜ ᱯᱟᱲᱦᱟᱜ ᱫᱚ ᱟᱹᱛᱩ ᱤᱥᱠᱩᱞ ᱠᱷᱚᱱ ᱜᱮ ᱮᱦᱚᱵ ᱞᱮᱱᱟ᱾ ᱛᱟᱭᱚᱢ ᱛᱮ ᱵᱟᱫᱞᱟ ᱦᱟᱭ ᱤᱥᱠᱩᱞ ᱨᱮᱠᱚ ᱵᱷᱩᱨᱛᱤ ᱞᱮᱫᱮᱭᱟ᱾ ᱱᱚᱸᱰᱮ ᱠᱷᱚᱱ ᱜᱮ ᱩᱱᱤ ᱫᱚ ᱑᱙᱖᱙ ᱥᱮᱨᱢᱟ ᱨᱮ ᱥᱟᱬᱮᱥ ᱥᱟᱛᱟᱢ ᱨᱮ ᱦᱟᱭᱟᱨ ᱥᱮᱠᱮᱱᱰᱟᱨᱤ ᱮ ᱯᱟᱥ ᱞᱮᱫᱟ᱾ ᱥᱟᱬᱮᱥ ᱨᱮ ᱞᱟᱥᱮᱨ ᱦᱟᱛᱟᱝ ᱯᱟᱹᱴᱷᱩᱣᱟᱹ ᱨᱚᱵᱤᱞᱟᱞ ᱫᱚ ᱑᱙᱗᱒ ᱥᱮᱨᱢᱟ ᱨᱮ ᱠᱟᱞᱱᱟ ᱠᱚᱞᱮᱡᱽ ᱠᱷᱚᱱ ᱵᱤ.ᱮᱥᱥᱤ ᱮ ᱯᱟᱥ ᱞᱮᱫᱟ᱾ ᱚᱱᱟ ᱛᱟᱭᱚᱢ ᱟᱫᱚ ᱵᱟᱭ ᱯᱟᱲᱦᱟᱣ ᱫᱟᱲᱮ ᱟᱠᱟᱱᱟ᱾

ᱠᱟᱹᱢᱤ ᱡᱤᱭᱚᱱ
ᱯᱚᱪᱷᱤᱢ ᱵᱟᱝᱞᱟ ᱨᱮᱱ ᱮᱠᱟᱭᱩᱱᱴᱮᱱᱴ ᱡᱮᱱᱟᱨᱮᱞ ᱞᱮᱠᱟᱛᱮ ᱠᱟᱹᱢᱤ ᱡᱤᱭᱚᱱ ᱮᱦᱚᱵ ᱞᱮᱱ ᱛᱟᱭᱟ᱾ ᱛᱟᱭᱚᱢ ᱛᱮ ᱚᱱᱟ ᱠᱟᱹᱢᱤ ᱵᱟᱹᱜᱤ ᱠᱟᱛᱮ ᱵᱮᱝᱠ ᱠᱟᱹᱢᱤ ᱨᱮᱭ ᱵᱚᱞᱚ ᱮᱱᱟ᱾ ᱠᱟᱹᱢᱤ ᱤᱭᱟᱹ ᱛᱮᱜᱮ ᱠᱚᱞᱠᱟᱛᱟ ᱥᱟᱶ ᱟᱹᱰᱤ ᱫᱤᱱ ᱨᱮᱭᱟᱜ ᱥᱟᱹᱜᱟᱹᱭ ᱢᱮᱱᱟᱜ ᱛᱟᱭᱟ᱾ ᱱᱚᱣᱟ ᱥᱟᱹᱜᱟᱹᱭ ᱜᱮ ᱟᱡᱟᱜ ᱥᱟᱶᱦᱮᱫ ᱪᱟᱨᱪᱟ ᱨᱮ ᱩᱥᱠᱩᱨ ᱨᱮᱭᱟᱜ ᱮ ᱠᱟᱹᱢᱤ ᱟᱠᱟᱫᱟ᱾ ᱛᱟᱭᱚᱢ ᱛᱮ ᱩᱪᱟᱹᱲ ᱠᱟᱛᱮ ᱵᱚᱨᱫᱷᱚᱢᱟᱱ ᱨᱮᱭ ᱦᱮᱡ ᱮᱱᱟ᱾

ᱥᱟᱶᱦᱮᱫ ᱪᱟᱨᱪᱟ
ᱵᱟᱫᱞᱟ ᱤᱥᱠᱩᱞ ᱨᱮ ᱯᱟᱲᱦᱟᱜ ᱚᱠᱛᱮ ᱠᱷᱚᱱ ᱜᱮ ᱥᱟᱶᱦᱮᱫ ᱪᱟᱨᱪᱟ ᱫᱚᱭ ᱮᱦᱚᱵ ᱞᱮᱫᱟ᱾ ᱵᱟᱰᱟᱭᱚᱜᱼᱟ ᱵᱤᱨᱫᱟᱹᱜᱟᱲ ᱨᱮᱭᱟᱜ ᱢᱮᱜᱟᱡᱤᱱ ᱨᱮ ᱟᱡᱟᱜ ᱵᱟᱝᱞᱟ ᱠᱟᱹᱦᱱᱤ ᱪᱷᱟᱯᱟ ᱞᱮᱱᱟ᱾ ᱟᱡᱟᱜ ᱥᱟᱶᱦᱮᱫ ᱫᱩᱞᱟᱹᱲ ᱫᱚ ᱵᱟᱹᱭᱻᱵᱟᱹᱭ ᱛᱮ ᱥᱟᱱᱛᱟᱞᱤ ᱯᱟᱹᱨᱥᱤ ᱨᱮ ᱩᱪᱟᱹᱲ ᱦᱮᱡ ᱮᱱᱟ᱾ ᱥᱟᱶᱦᱮᱫ ᱨᱮᱭᱟᱜ ᱜᱟᱭᱟᱱ ᱦᱟᱹᱴᱤᱧ ᱜᱮᱭ ᱵᱟᱪᱷᱟᱣ ᱞᱮᱫᱟ᱾ ᱪᱟᱞᱟᱣ ᱦᱤᱡᱩᱜ ᱠᱟᱱ ᱜᱟᱭᱟᱱ ᱚᱞ ᱦᱚᱨᱟ ᱠᱷᱚᱱ ᱥᱟᱦᱟ ᱠᱟᱛᱮ ᱵᱷᱮᱜᱟᱨ ᱫᱷᱟᱨᱟ ᱛᱮ ᱜᱟᱭᱟᱱ ᱚᱞ ᱮ ᱫᱷᱩᱨᱟᱹᱣ ᱮᱱᱟ᱾ ᱛᱟᱭᱚᱢ ᱛᱮ ᱟᱭᱢᱟ ᱜᱟᱭᱟᱱ, ᱢᱤᱫ ᱠᱤᱛᱟᱹ ᱜᱟᱭᱟᱱ, ᱨᱮᱰᱤᱭᱳ ᱜᱟᱭᱟᱱ ᱮ ᱚᱞ ᱟᱠᱟᱫᱟ᱾ ᱟᱡᱟᱜ ᱡᱟᱹᱥᱛᱤ ᱜᱟᱱ ᱜᱟᱭᱟᱱ ᱜᱮ ᱵᱚᱨᱫᱷᱚᱢᱟᱱ ᱨᱮᱭᱟᱜ ᱡᱤᱭᱟᱹᱲ ᱡᱷᱟᱨᱱᱟ ᱜᱟᱭᱟᱱ ᱜᱟᱶᱛᱟ ᱦᱚᱛᱮᱛᱮ ᱩᱫᱩᱜ ᱟᱠᱟᱱᱟ᱾

ᱥᱟᱱᱛᱟᱞ ᱥᱟᱶᱛᱟ ᱨᱮᱭᱟᱜ ᱱᱟᱱᱟᱼᱦᱩᱱᱟᱹᱨ ᱮᱴᱠᱮᱴᱚᱬᱮ, ᱥᱟᱱᱛᱟᱞ ᱠᱚᱣᱟᱜ ᱫᱟᱹᱵᱤ, ᱵᱤᱨᱩᱫᱽ ᱮᱢᱟᱱ ᱠᱚ ᱜᱟᱭᱟᱱ ᱨᱮ ᱥᱟᱵ ᱨᱟᱠᱟᱵ ᱛᱟᱞᱟ ᱛᱮ ᱥᱟᱱᱛᱟᱞ ᱠᱚ ᱪᱮᱸᱜᱷᱟᱣ ᱨᱮᱭᱟᱜ ᱮ ᱠᱩᱨᱩᱢᱩᱴᱩ ᱟᱠᱟᱫᱟ᱾ ᱥᱟᱱᱛᱟᱞ ᱥᱟᱶᱛᱮ ᱨᱮ ᱵᱮᱼᱥᱤᱠᱷᱱᱟᱹᱛ, ᱡᱤᱭᱚᱱ ᱨᱮᱭᱟᱜ ᱡᱟᱞᱟ ᱠᱚᱸᱭ ᱡᱷᱟᱞᱠᱟᱣ ᱨᱟᱠᱟᱵ ᱟᱠᱟᱫᱟ᱾ ᱟᱨᱦᱚᱸ ᱥᱚᱞᱦᱮ ᱨᱮᱭᱟᱜ ᱦᱚᱨ ᱰᱟᱦᱟᱨ ᱦᱚᱸᱭ ᱩᱫᱩᱜ ᱟᱠᱟᱫᱟ᱾ ᱨᱟᱡᱽᱟᱹᱨᱤ, ᱱᱟᱜᱟᱢ ᱟᱨ ᱫᱩᱞᱟᱹᱲᱼᱫᱩᱯᱩᱞᱟᱹᱲ ᱜᱟᱭᱟᱱ ᱛᱟᱞᱟ ᱛᱮ ᱦᱚᱸ ᱦᱚᱲ ᱠᱚᱸᱭ ᱢᱩᱦᱤᱛ ᱟᱠᱟᱫ ᱠᱚᱣᱟ᱾

ᱜᱟᱭᱟᱱ ᱪᱷᱟᱰᱟ ᱠᱟᱛᱮ ᱚᱱᱚᱞ ᱚᱞ ᱨᱮᱦᱚᱸ ᱯᱟᱹᱨᱩᱠᱷᱤᱭᱟᱹ ᱮ ᱛᱟᱦᱮᱸ ᱠᱟᱱᱟ᱾ ᱟᱡᱟᱜ ᱚᱞ ᱠᱚ ᱛᱮᱛᱨᱮ, ᱯᱚᱪᱷᱤᱢ ᱵᱟᱝᱞᱟ, ᱠᱩᱦᱩ, ᱥᱤᱸᱜᱟᱹᱨ ᱥᱟᱠᱣᱟ, ᱵᱤᱸᱫᱤ ᱥᱩᱛᱟᱹᱢ ᱮᱢᱟᱱ ᱯᱟᱛᱷᱟᱢ ᱠᱚᱨᱮ ᱪᱷᱟᱯᱟ ᱟᱠᱟᱱᱟ᱾

ᱚᱞ ᱠᱚ
 ᱜᱟᱭᱟᱱ
 ᱥᱚᱢᱟᱡᱽ ᱵᱟᱹᱭᱨᱤ - ᱑᱙᱗᱔
 ᱥᱟᱹᱨᱫᱤ ᱥᱮᱸᱜᱮᱞ - ᱑᱙᱗᱕
 ᱢᱩᱨᱩᱠᱷ ᱡᱟᱞᱟ - ᱑᱙᱗᱖
 ᱫᱩᱞᱟᱹᱲ ᱵᱟᱹᱱᱩᱜ - ᱑᱙᱗᱗
 ᱠᱟᱺᱦᱤᱥ - ᱑᱙᱗᱘
 ᱵᱤᱨ ᱵᱤᱨᱥᱟᱹ - ᱑᱙᱗᱘
 ᱧᱩᱛᱟᱹᱛ ᱥᱟᱶᱛᱟ - ᱑᱙᱗᱙
 ᱯᱟᱹᱨᱥᱤ ᱠᱷᱟᱹᱛᱤᱨ - ᱒᱐᱑᱑


 ᱨᱮᱰᱤᱭᱳ ᱜᱟᱭᱟᱱ
 ᱥᱚᱢᱵᱟᱹᱨᱤ - ᱑᱙᱗᱗ ᱥᱮᱨᱢᱟ ᱨᱮᱭᱟᱜ ᱑᱖ ᱨᱮ ᱩᱪᱷᱟᱹᱱ ᱞᱮᱱᱟ᱾
 ᱠᱩᱠᱢᱩ - ᱑᱙᱖᱘ ᱥᱮᱨᱢᱟ ᱨᱮᱭᱟᱜ ᱑᱗ ᱥᱮᱯᱴᱮᱢᱵᱚᱨ ᱨᱮ ᱩᱪᱷᱟᱹᱱ ᱞᱮᱱᱟ᱾
 ᱫᱩᱞᱟᱹᱲ - ᱑᱙᱘᱒ ᱥᱮᱨᱢᱟ ᱨᱮᱭᱟᱜ ᱒᱓ ᱡᱟᱱᱩᱣᱟᱨᱤ ᱨᱮ ᱩᱪᱷᱟᱹᱱ ᱞᱮᱱᱟ᱾
 ᱨᱩᱛᱩᱡ ᱢᱩᱨᱞᱤ - ᱑᱙᱘᱓ ᱥᱮᱨᱢᱟ ᱨᱮᱭᱟᱜ ᱒᱖ ᱯᱷᱮᱵᱽᱨᱩᱣᱟᱨᱤ ᱨᱮ ᱩᱪᱷᱟᱹᱱ ᱞᱮᱱᱟ᱾

ᱮᱴᱟᱜ ᱠᱟᱹᱢᱤ ᱠᱚ
ᱜᱟᱭᱟᱱ ᱚᱞ ᱥᱟᱶᱛᱮ ᱨᱚᱵᱤᱞᱟᱞ ᱴᱩᱰᱩ ᱫᱚ ᱚᱞ ᱪᱤᱠᱤ ᱟᱸᱫᱳᱲ ᱨᱮᱦᱚᱸ ᱜᱟᱹᱦᱤᱨ ᱛᱮ ᱡᱚᱯᱲᱟᱣ ᱮ ᱛᱟᱦᱮᱸ ᱠᱟᱱᱟ᱾ 

ᱟᱡᱟᱜ ᱯᱟᱹᱨᱥᱤ ᱠᱷᱟᱹᱛᱤᱨ ᱜᱟᱭᱟᱱ ᱤᱫᱤ ᱠᱟᱛᱮ ᱵᱷᱤᱰᱤᱭᱳ ᱯᱷᱞᱤᱢ ᱦᱚᱸᱭ ᱵᱮᱱᱟᱣ ᱟᱠᱟᱫᱟ᱾

ᱢᱟᱹᱱ ᱟᱨ ᱥᱤᱨᱯᱷᱟᱹ
 ᱑᱙᱘᱔ ᱥᱮᱨᱢᱟ ᱨᱮ ᱵᱤᱨ ᱵᱤᱨᱥᱟᱹ ᱜᱟᱭᱟᱱ ᱞᱟᱹᱜᱤᱫ ᱡᱟᱢᱥᱮᱫᱽᱯᱩᱨ ᱨᱮᱱᱟᱜ ᱥᱟᱨᱡᱚᱢ ᱫᱟᱜ ᱵᱤᱨᱥᱟᱹ ᱢᱮᱢᱳᱨᱤᱭᱟᱞ ᱥᱳᱥᱟᱭᱴᱤ ᱠᱷᱚᱱ ᱯᱚᱸᱰᱤᱛ ᱨᱚᱹᱜᱷᱩᱱᱟᱛᱷ ᱢᱩᱨᱢᱩ ᱩᱱᱩᱭᱦᱟᱹᱨ ᱥᱤᱨᱯᱷᱟᱹ᱾
 ᱒᱐᱐᱒ ᱥᱮᱨᱢᱟ ᱨᱮ ᱥᱟᱱᱛᱟᱲᱤ ᱜᱟᱭᱟᱱ ᱨᱮ ᱮᱱᱮᱢ ᱮᱢ ᱞᱟᱹᱜᱤᱫ ᱵᱷᱟᱨᱚᱛ ᱡᱟᱠᱟᱛ ᱥᱟᱱᱛᱟᱲᱤ ᱚᱱᱚᱞᱤᱭᱟᱹ ᱜᱟᱶᱛᱟ (ᱟᱭᱥᱣᱟ) ᱠᱷᱚᱱ ᱥᱤᱨᱯᱷᱟᱹ ᱪᱟᱞ᱾
 ᱒᱐᱑᱕ ᱥᱮᱨᱢᱟ ᱨᱮ ᱯᱟᱹᱨᱥᱤ ᱠᱷᱟᱹᱛᱤᱨ ᱜᱟᱭᱟᱱ ᱞᱟᱹᱜᱤᱫ ᱵᱷᱟᱨᱚᱛ ᱥᱚᱨᱠᱟᱨ ᱟᱜ ᱥᱟᱶᱦᱮᱫ ᱮᱠᱟᱰᱮᱢᱤ ᱠᱷᱚᱱ ᱢᱟᱹᱱ ᱟᱨ ᱥᱤᱨᱯᱷᱟᱹ ᱪᱟᱞ ᱟᱫᱮᱭᱟ ᱠᱚ ᱛᱟᱦᱮᱸᱫ᱾

ᱥᱟᱹᱠᱷᱭᱟᱹᱛ

ᱵᱟᱨᱦᱮ ᱡᱚᱱᱚᱲ

ᱛᱷᱚᱠ: ᱥᱟᱱᱛᱟᱲ
ᱛᱷᱚᱠ: ᱥᱟᱱᱛᱟᱲ ᱚᱱᱚᱞᱤᱭᱟᱹ
ᱛᱷᱚᱠ: ᱚᱱᱚᱞᱤᱭᱟᱹ
ᱛᱷᱚᱠ: ᱥᱟᱱᱛᱟᱲᱤ ᱚᱱᱚᱞᱤᱭᱟᱹ
Category:Living people
Category:1949 births
Category:Recipients of the Sahitya Akademi Award in Santali
Category:Indian bankers
Category:People from Bardhaman
Category:Santali people
ᱛᱷᱚᱠ:ᱥᱟᱯᱲᱟᱣ ᱵᱟᱝ ᱥᱟᱹᱛ ᱟᱠᱟᱱᱟ